DA Den Europæiske Unions Tidende CE 88/467

(2004/C 88 E/0481)

SKRIFTLIG FORESPØRGSEL E-3550/03

af José Ribeiro e Castro (UEN) til Kommissionen

(28. november 2003)

Om: Zimbabwe — censur og undertrykkelse

I de seneste uger har regeringen bestående af præsident Mugabes parti, ZANU-PF, der er ved magten, lukket Zimbabwes eneste uafhængige dagsavis, »Daily News«, og forstærket undertrykkelsen af modstandere af styret og politiske afvigere. Avisens advokater henvendte sig til den lokale forvaltningsdomstol for at få tilbagekaldt afgørelsen om lukning, hvilket skete ved afgørelsen af 24. oktober 2003. I afgørelsen anerkendes det, at regeringskommissionen for medier og information ikke har ret til at forbyde offentliggørelsen af en avis.

Efter offentliggørelsen af en enkelt udgave lukkede politiet igen avisen og påberåbte sig den klage, som regeringen havde indgivet til Højesteret, og som suspenderede virkningerne af den tidligere afgørelse. Zimbabwes højesteret, hvis præsident nu er dommer Godfrey Chidyausiku, en af Mugabes tidligere ministre, vil kunne være flere år om at behandle denne klage.

I betragtning af dette klima af vold og afskrækkelse har oppositionspartiet »Movement for Democratic Change« (MDC) allerede reorganiseret sig, så de kan arbejde i hemmelighed.

Ifølge John Makumbe, professer for politiske videnskaber ved Zimbabwes universitet i Harare, vil de ikke-statslige organisationer være det næste mål, eftersom Zimbabwes parlament er ved at forberede love, der kræver registrering af disse organisationer og giver mulighed for at afsætte deres ledere.

Kommissionen bedes derfor besvare følgende:

— Hvilke oplysninger råder Kommissionen over, hvad angår den nye bølge af menneskerettighedskrænkelser i Zimbabwe?

— Hvilke foranstaltninger har den truffet eller agter den at træffe for at bevæge myndighederne i Zimbabwe til at afstå fra den slags foranstaltninger?

— Kan Kommissionen bekræfte, at der snart vil blive udstedt love, der krænker pressens og de ikke-statslige organisationers frihed og uafhængighed?

— Hvilke skridt har Kommissionen for nylig taget til fordel for civilsamfundet og oppositionen for at klarlægge og fremme den bedste måde, hvorpå det vil være muligt at imødegå den nuværende politiske og sociale situation i Zimbabwe?

Svar afgivet på Kommissionens vegne af Poul Nielson

(9. januar 2004)

Kommissionen er bekendt med de forhold, der nævnes af det ærede medlem, og følger med bekymring begivenhederne i Zimbabwe nøje. EU har straks reageret på regeringens seneste krænkelser af de grundlæggende rettigheder.

På grund af dyb bekymring for en forværring af situationen har Kommissionen fuldt ud støttet de seneste to erklæringer fra formandskabet vedrørende disse spørgsmål: den 18. september 2003 om pressefrihed i Zimbabwe, i hvilken EU har fordømt lukningen af Daily News, og for nylig den 28. november 2003, hvor formandskabet udtrykte bekymring over den nuværende situation i Zimbabwe og opfordrede Zimbabwes regering til at respektere de grundlæggende rettigheder og at indlede en aktiv og meningsfyldt dialog med de interne interessenter for at løse den nuværende krise.

Kommissionen kan ikke bekræfte det ærede medlems oplysning om en umiddelbart forestående udstedelse af love, der krænker pressens og de ikke statslige organisationers frihed og uafhængighed i Zimbabwe.

Kommissionen har til hensigt at fortsætte sin bistand til civilsamfundets aktører for at støtte menneskerettigheder og programmer/aktiviteter for demokrati og give dem mulighed for at øge deres kapacitet til fremme af en intern dialog.